**ΝΕ ΓΛΩΣΣΑ – ΕΝΟΤΗΤΑ 4 – ΠΑΡΑΓΩΓΗ ΚΑΙ ΣΥΝΘΕΣΗ ΛΕΞΕΩΝ**

**Α. ΘΕΩΡΙΑ**

**1. ΠΑΡΑΓΩΓΗ ΛΕΞΕΩΝ:** Νέες λέξεις παράγονται με την προσθήκη μιας νέας **κατάληξης** (παραγωγική κατάληξη ή επίθημα) στο **θέμα** μιας λέξης:

Θέμα αρχικής λέξης + Παραγωγική κατάληξη/επίθημα → Παράγωγη λέξη

|  |  |  |  |
| --- | --- | --- | --- |
| ΑΡΧΙΚΗ ΛΕΞΗ | ΘΕΜΑ | ΝΕΑ ΚΑΤΑΛΗΞΗ | ΠΑΡΑΓΩΓΗ ΛΕΞΗ |
| διατροφ-**ή**  | διατροφ- | - **ικός** | διατροφικός |
| δίκαι-ος | δίκαι- | -οσύνη | δικαιοσύνη |
| πηλ-ός | πηλ- | -ινος | πήλινος |
| σημάδ-ι | σημαδ- | -εύω | σημαδεύω |

**2. ΣΥΝΘΕΣΗ ΛΕΞΕΩΝ:** Νέες λέξεις σχηματίζονται α) με την πρόσθεση δύο θεμάτων από δύο απλές λέξεις β) με την πρόσθεση ενός προθήματος πριν από το θέμα της αρχικής λέξης.

α) Θέμα 1 + θέμα 2 / Θέμα 1 + συνδετικό φωνήεν + θέμα 2 β) Πρόθημα + θέμα αρχικής λέξης

|  |
| --- |
| **α) Σύνθεση με πρόσθεση 2 θεμάτων**[*όταν το α’ συνθετικό είναι κλιτή λέξη ή επίρρημα ανάμεσα στα 2 συνθετικά μπαίνει ένα* ***συνδετικό φωνήεν*** *-συνήθως το* ***ο***] |
| γυναίκ-α + παιδ-ί | γυναικ**ό**παιδα  |
| ανοίγ-ω + κλείν-ω | ανοιγ**ο**κλείνω |
| νύχτ-α + πουλ-ί | νυχτ**ο**πούλι |
| καλ-ός + τύχ-η | καλ**ό**τυχος |
| άρχοντ-ας + **ά**νθρωπ-ος | αρχοντ**ά**νθρωπος [*Όταν το αρχικό φωνήεν του β’ συνθετικού είναι* ***α*** *ή* ***ο*** *τότε το συνδετικό φωνήεν -συνήθως- χάνεται*] |
| νότι-ος + **α**νατολικ-ός | νοτι**ο**ανατολικός [*διατηρείται το συνδετικό -****ο****- βλ. και βορειοανατολικός, Ελληνοαμερικανός*] |

|  |
| --- |
| **β) Σύνθεση με πρόσθεση προθήματος πριν από το θέμα της αρχικής λέξης**[*Τα προθήματα ονομάζονται και* ***αχώριστα μόρια*** *και πρόκειται για λέξεις που δεν συναντώνται μόνες τους στον λόγο, αλλά χρησιμοποιούνται μόνον ως α’ συνθετικά στη σύνθεση λέξεων:* ***α- (στερητικό), ξε-, ανα-*** *.* *Υπάρχουν και προθήματα/αχώριστα μόρια που ήταν αρχικά προθέσεις ή άκλιτες λέξεις της αρχαίας ελληνικής γλώσσας:* ***εισ-, εκ-/εξ-, εν-/εμ-, συν-, υπο-, επι-, υπερ-, περι-, προ-, ομο-, ημι-, αρχι-, αμφι-, τηλε-, …***] |
| α- + ορατός |  αόρατος |
| ξε- + διψώ |  ξεδιψώ |
| ανα - + σηκώνω |  ανασηκώνω |
| επι- + βλέπω |  επιβλέπω |
| ημι- + θεός |  ημίθεος |

**Β. ΑΣΚΗΣΕΙΣ**

**1. Να ενώσετε τις λέξεις της στήλης Α με τις κατάλληλες παραγωγικές καταλήξεις της στήλης Β ώστε να σχηματιστούν νέες (παράγωγες) λέξεις:**

|  |  |
| --- | --- |
| 1. συχνά | α. -εία |
| 2. έρχομαι | β. -ισμός |
| 3. πλημμύρα | γ. -ερός |
| 4. απλώνω | δ. -μός |
| 5. θεραπεύω | ε. -ωτός |
| 6. αθλητής | στ. -άζω |
| 7. βροχή | ζ. -ίζω |
| 8. αγκάθι | η. -μα |

**2. Να συμπληρώσετε τα κενά των παρακάτω προτάσεων με την κατάλληλη λέξη που παράγεται από τη λέξη που σας δίνεται σε παρένθεση**:

1. Η ……………………………………………… (αθώος) του αποδείχθηκε πέρα από κάθε αμφιβολία.

2. Κάποιοι ενοχλούνται από την ………………………………………… (ευθύς) του χαρακτήρα του.

3. Έχει πολλή …………………………………….. (ψυχρός) σήμερα το βράδυ.

4. Η παρέμβασή του υπήρξε …………………………….. (σώζω).

5. Στο σχολείο μας λειτουργεί …………………………………………. (δανείζω) βιβλιοθήκη.

6. Ο πατέρας παρέμεινε ……………………………………… (σιωπή) για αρκετή ώρα.

7. Στο Πήλιο μείναμε σε έναν παραδοσιακό …………………………………. (ξένος).

8. Μια γλυκιά ……………………………………….. (κορίτσι) φωνή ακούστηκε στο τηλέφωνο.

9. Στεκόταν στην άκρη του βράχου και …………………………………. (αγνάντι) το πέλαγος.

**3. Να σχηματίσετε σύνθετες λέξεις που να έχουν τη σημασία που σας δίνεται**.

- Σπίτι με δύο ορόφους ………………………………………………………………………………..…….

- Αυτός που δεν πιστεύει εύκολα κάποιον ή κάτι ……………………………………………….

- Δέντρο που διατηρεί το φύλλωμά του και τον χειμώνα ……………………………………

- Κόκκινος σαν το ρόδο ……………………………………………………………………………….………

- Αυτό που δεν είναι υγιεινό ………………………………………………………………………..………

- Αυτός που μεταφέρει τραυματίες ………………………………………………………………………

- Αυτός που έχει το ίδιο όνομα με κάποιον άλλο ……………………………………………………

- Αυτός που έχει (βρίσκεται σε) άδεια …………………………………………………………………

- Αυτός που κυνηγάει παράνομα ……………………………………………………………………………

- Αυτός που δεν νιώθει ασφάλεια ………………………………………………………………………….

**4. Να αντιστοιχίσετε τα αχώριστα μόρια (προθήματα) της στήλης Α με την κατάλληλη λέξη της στήλης Β, ώστε να σχηματιστούν σύνθετες λέξεις**.

|  |  |
| --- | --- |
| Α | Β |
| 1. αμφι- | α. θεός |
| 2. δυσ-  | β. βλέπω |
| 3. αρχι- | γ. μετέχω |
| 4. παν-  | δ. χωρίζω |
| 5. εκ-/εξ  | ε. προσιτός |
| 6. επι- | στ. θέατρο |
| 7. δια- | ζ. ασκώ |
| 8. συν- | η. στρατηγός |